SPRC บวก 4% โบรกฯชี้ Q4 เด่น! รับค่าการกลั่นสูง คาดหวนจ่ายปันผล ชูเป้า 11.10 บ.
SPRC วิ่ง 4% โบรกฯชี้ Q4 เด่นสุดรับค่าการกลั่นจากสัดส่วนธุรกิจโรงกลั่นที่สูงกว่ารายอื่น คาดมีโอกาสกลับมาจ่ายปันผลอีกครั้งหลังจากงดจ่ายเมื่อปีที่แล้ว แนะ “ซื้อ” เป้า 11.10 บ.
24 ธ.ค. 2564

ผู้สื่อข่าวรายงานว่าวันนี้ (24 ธ.ค.2564) ราคาหุ้น บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 10:55 น. อยู่ที่ระดับ 9.65 บาท เพิ่มขึ้น 0.35 บาท หรือ 3.76% โดยทำจุดสูงสุดที่ 9.70 บาท และทำจุดต่ำสุดที่ 9.30 บาท ด้วยมูลค่าการซื้อขาย 167.43 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (23 .ค.2564) ว่า SPRC เป็นหุ้นได้ประโยชน์สูงสุดจากค่าการกลั่น ในไตรมาส 4/2564 ซึ่งปรับขึ้นเด่นจากสัดส่วนธุรกิจโรงกลั่นที่สูงกว่ารายอื่น อีกทั้งมีโอกาสกลับมาจ่ายเงินปันผลอีกครั้ง (หลังจากงดจ่ายเมื่อปีที่แล้ว) จากกำไรงวด 9 เดือนแรกปี 2564 ที่ทำได้ 2.90 พันล้านบาท และมีกำไรสะสม 5.70 พันล้านบาท แนะนำ “ซื้อ” ราคาเป้าหมาย 11.10 บาท